
4.0 KATA VERSENYSZABÁLYOK

4.1 A verseny megszervezése

4.1.1 Kata versenyszámok:

Gyerek III., II., I. és serdülő korcsoportban fiú és leány kategória Ifjúsági és junior korcsoportban fiú és leány kategória

Felnőtt korcsoportban férfi és női kategória

4.1.2 Kata (formagyakorlat) általános szabályai:

A kata versenyt egyenes kieséses, zászlós, öt bírós rendszerben rendezik. A főbíró döntése alapján gyerek, serdülő, ifjúsági és junior korcsoportoknál lehetséges a három bírós rendszer is.

A bemutatás sorrendjét sorsolással kell meghatározni. Az elsőként szólított versenyző az Aka (piros jelzőszalaggal), a másodiknak szólított versenyző a Shiro.

A bemérkőző és kötelező körben a vezetőbíró húzással dönti el a bemutatandó katát. A versenyzőket egyszerre szólítják pástra és mutatják be a kihúzott katát.

A szabadon választott körben a sorsolás sorrendjében, egymás után mutatják be választott katájukat.

A szabadon választott körben a versenyző a választható katák közül mutathat be tetszés szerinti katát. Legalább kettő szabadon választott katát kell tudni.

Amennyiben a kategória magas létszáma miatt kettőnél több szabadon választott kört kell lebonyolítani, az első és a második szabadon választott körben a versenyzőnek más-más katát kell bemutatnia, de a harmadik szabadon választott körtől már lehet ismételni.

A gyerek III., II., I. és serdülő korcsoportokban a versenyző a kötelező katák közül is választhat azzal a kitétellel, hogy a kötelező körben bemutatott kata újra már nem választható.

2 fő esetén: mérkőzés két körben. Első kör a kötelező, a második kör a szabadon választott. A helyezés sorrendjét a két kör győzelmeinek száma, egyezés esetén a zászlók össz száma dönti el. Ha mind a győzelmek, mind a zászlók száma megegyezik, egy harmadik, szabadon választott kör dönt.

3 fő esetén: körmérkőzés két körben. Első kör a kötelező, a második kör a szabadon választott. A helyezés sorrendjét a két kör győzelmeinek száma, egyezés esetén a zászlók össz száma dönti el.

4 és 7 fő között: egyenes kieséses rendszerben, a kategória létszámától függő bemérkőzőkkel. A bemérkőzés minden esetben kötelező katával történik. A bemérkőzéseket követő első kör a kötelező, a második kör a szabadon választott. A legjobb négy közé bejutott, de nem döntős versenyzők között a III. helyezést egy kötelező kör dönti el.

8 fő és afeletti létszám esetén: egyenes kieséses rendszerben, a kategória létszámától függő bemérkőzőkkel. A bemérkőzés minden esetben kötelező katával történik. A bemérkőzéseket követő első kör a kötelező, a második kör és a döntő a szabadon választott. A legjobb négy közé bejutott, de nem döntős versenyzők között a III. helyezést egy kötelező kör dönti el.

4.2 A kata versenybíróság

4.2.1 A versenybíróság összetétele

· 1 vezetőbíró

· 4 oldalbíró

· eredményhirdető és tájékoztató bíró

· jegyzőkönyvvezető bíró

4.2.2 A főbíró kötelezettsége

· A főbíró felelős azért, hogy a versenyt ezen szabályoknak megfelelően vezessék.

· A főbíró jelöli ki a vezetőbírót és az oldalbírókat.

· Irányítja a fordulók előtti sorsolást.

· Amennyiben szükségessé válna a vezetőbíró vagy az oldalbíró leváltása, helyettest jelöl ki.

· Ellenőrzi a versenyterületet és a lebonyolításhoz szükséges felszereléseket.

· A versenyterület előtt helyezkedik el, ahol a versenyterületre legjobb a rálátás.

· Közvetlenül nem vesz részt a döntések meghozatalában és az eredmények kihirdetésében.

4.2.3 A vezetőbíró kötelezettsége

· Irányítja a verseny menetét, és kihirdeti a döntést ezen szabályoknak megfelelően.

· Részt vesz a fordulók előtti sorsolásban.

· Ha bármiféle nehézsége van döntése meghozatalát illetően, a főbíróval kell konzultálnia.

· A versenyterület elejének közepén helyezkedik el.

4.2.4 A sarokbíró kötelezettsége

- Figyelemmel és szakértelemmel kísérni a versenyzők kata bemutatását. - A versenyzők által bemutatott katákat helyesen értékelni.

- A vezetőbíró vezényszavára, sípjelére döntését meghozni, és a megfelelő színű

- A versenyterület sarkain helyezkedni el.

4.2.5 Eredményhirdető és tájékoztató bíró

· Szólítja a versenyzőket a bemutatás sorrendjében.

· Összeszámolja az azonos színű zászlókat.

· A többségi elv szerint meghozott vezetőbírói döntés alapján kihirdeti az adott forduló győztesét.

· Kihirdeti a verseny végeredményét.

4.2.6 Jegyzőkönyvvezető bíró

· Bejegyzi a jegyzőkönyvbe a vezetőbíró és az oldalbírók által felmutatott azonos színű zászlók számát.

· A vezetőbíró által kihirdetett döntés alapján bejegyzi a továbbjutó versenyzőket.

· Kiszámolja a versenyzők összesített zászlószámait és helyezéseit.

· Részt vesz a sorsolásban.

4.3 A kata bíráskodás alapelvei

4.3.1 A zászlós döntés alapja

A bírónak azt a versenyzőt kell jobbnak értékelnie, amelyik versenyző kevesebb hibával mutatta be a katáját. Döntetlent hirdetni nem lehet, a bírónak egyértelműen el kell dönteniük, hogy a látottak alapján melyik versenyző volt jobb.

4.3.2 A bírói döntés alapja

A bírók a döntés során az alábbiakat kell, hogy figyelembe vegyék:

Pozitívumok

· A kata értelmének valósághű bemutatása.

· A használt technikák teljes megértése.

· Jó időzítés, ritmus, sebesség, egyensúly és erőösszpontosítás.

· A légzés megfelelő, pontos használata.

· Megfelelő összpontosítás és koncentráció.

· Megfelelő állások, a lábak megfelelő feszessége.

· A has megfelelő megfeszítése.

· Mozgás közben, állásoktól függően a csípő azonos vonalon, szintben tartása.

· A bemutatott stílusnak megfelelő forma.

Hibák

Technikai hibák:

· a technikák végrehajtása nem felel meg az előírt követelményeknek,

· helytelen légzés.

Tartáshibák:

· a végtagok, a törzs és a fej egymáshoz való viszonya, illetve az optimálistól való eltérésük,

· szükségtelen súlypontemelkedések,

· nem megfelelő egyensúly.

Kifejezésmód hibák:

· tekintet,

· arckifejezés,

· a kata értelmezése.

Kizárás (Shikkaku)

· a versenyzőt ki kell zárni, ha a katát megváltoztatja,

· ha a bejelentettől eltérő katát mutat be,

· ha felcseréli a technikák sorrendjét, irányát,

· ha elesik,

· ha abbahagyja a bemutatást,

· ha nem követi a vezetőbíró utasításait, vagy a kyokushin szellemével össze nem egyeztethetően viselkedik.

Megjegyzés:

A shikkakuval kizárt versenyző a versenyt nem folytathatja, esetleges helyezése nem kerül kiadásra.

Nyílt versenyen a versenyző szervezeti hovatartozása szerinti stílusban bemutatott katából eredő eltérések elfogadottak!

4.4 A verseny menete

A kata pást méretét úgy kell kijelölni, hogy a bemérkőző, illetve a kötelező körben a két versenyző az adott katát egyszerre, egymás akadályozása nélkül végrehajthassa.

A verseny megkezdése előtt a vezetőbíró vagy a tájékoztató bíró tájékoztatja az adott kategória versenyzőit a sorsolás sorrendjéről, amennyiben van bemérkőzés, a bemérkőzőkről, a kötelező és szabadon választott körök számáról, és elsorolja az adott kategóriában kötelező és szabadon választható katák nevét.

A jegyzőkönyvvezető a jegyzőkönyvben nem csak a győzelem (továbbjutás) tényét rögzíti, hanem a kötelező körtől azt is, a győztes hány zászlóval győzött (5,

4 vagy 3).

Ha valamelyik versenyzőt leléptetik (shikkaku), ellenfelét győztesnek kell hirdetni (5 zászló).

4.4.1 Bemérkőzés, illetve kötelező kör

Bemérkőzésnél, illetve a kötelező körben az Aka és a Shiro versenyző egyszerre mutatja be a kihúzott katát.

A tájékoztató bíró szólítja a soron következő két versenyzőt, akik bevonulnak, és a küzdőtéren kívül megjelölt helyen fudo dachiban megállnak. Az elsőként szólított versenyző az Aka (piros jelzőszalaggal), a vezetőbírótól jobbra helyezkedik el, a másodiknak szólított versenyző a Shiro, a vezetőbírótól balra helyezkedik el.

A vezetőbíró „NAKAI!” vezényszavára az Aka és a Shiro versenyző egyszerre belép a küzdőtéren kijelölt helyére.

A vezető bíró felhívására (REI!) köszönnek "OSU!" és meghajolnak.

A vezetőbíró kihúzza a kötelező katát, és annak nevét hangosan bemondja. A versenyzők hangos „OSU!”-val jelzik, hogy megértették.

A vezetőbíró katától függően vezényel (Yoi! vagy Mokuso! Yoi!) majd „MOGORE HAJIME!” vezényszavára a versenyzők egyszerre megkezdik a kata bemutatását. Amikor befejezték, a kata utolsó pozíciójában maradnak mozdulatlanul. A vezetőbíró „NAORE! YASUME!” vezényszavára egyszerre állnak vissza fudo dachiba.

A vezetőbíró „HANTEI ONEGAISHIMASU! HANTEI!” vezényszavára a vezetőbíró és a sarokbírók meghozzák döntésüket, és a döntésüknek megfelelő színű zászló fellendítésével véleményt nyilvánítanak, melyik katát értékelték jobbnak.

Ezután a „többségi elv” alapján a vezetőbíró eredményt hirdet (értelemszerűen döntetlen nincs).

A döntés után a vezetőbíró felszólítja a versenyzőket a köszönésre, úgy ahogy a bevonulásnál tette, majd a versenyzők „SAGATE!” vezényszóra egyszerre kilépnek a küzdőtérről kiinduló helyükre, és elhagyják a kijelölt területet.

4.4.2 Szabadon választott kör

A szabadon választott körben az Aka és a Shiro versenyző egymás után mutatja be a választott katát.

A tájékoztató bíró szólítja a soron következő két versenyzőt, akik bevonulnak, és a küzdőtéren kívül megjelölt helyen fudo dachiban megállnak. Az elsőként szólított versenyző az Aka (piros jelzőszalaggal), a vezetőbírótól jobbra helyezkedik el, a másodiknak szólított versenyző a Shiro, a vezetőbírótól balra helyezkedik el.

A vezetőbíró „NAKAI!” vezényszavára az Aka és a Shiro versenyző egyszerre belép a küzdőtéren kijelölt helyére.

A vezető bíró felhívására (REI!) köszönnek "OSU!" és meghajolnak.

A vezetőbíró „SHIRO SAGATE!” vezényszavára az Shiro versenyző kilép a küzdőtérről kijelölt helyére, és Aka versenyző a kezdő pozícióba lép.

A vezetőbíró felszólítására („KATA!”), a versenyző hangosan bemondja a választott kata nevét. A vezető bíró a katától függően vezényli a kata megkezdését és befejezését.

Aka versenyző „SAGATE!” vezényszóra kilép a küzdőtérről kiinduló helyére és fudo dachiban megvárja a Shiro versenyző kata gyakorlátának bemutatását.

Shiro versenyző kata gyakorlatát a vezetőbíró ugyanígy levezényli.

A Shiro versenyző a gyakorlatának befejezése után Aka versenyző is visszalép a küzdőtérre, majd a vezetőbíró és a sarokbírók meghozzák döntésüket. Vezényszóra a döntésüknek megfelelő színű zászló fellendítésével véleményt nyilvánítanak, melyik katát értékelték jobbnak.

Ezután a „többségi elv” alapján a vezetőbíró eredményt hirdet (értelemszerűen döntetlen nincs).

A döntés után a vezetőbíró felszólítja a versenyzőket a köszönésre, úgy ahogy a bevonulásnál tette, és a versenyzők elhagyják a kijelölt területet.

A kötelező és szabadon választott kör(ök) befejezését követően a vezetőbíró megállapítja és kihirdeti az adott kategória végeredményét.

